|  |
| --- |
| Корпоративни комуникации |
| A1 България |
| 0882 201 209 |
| http://www.а1.bg |
| http://www.facebook.com/A1Bulgaria |

София,

22 април 2025 г.

**A1, Vodafone и Ericsson установиха първата в света международна 5G Standalone роуминг връзка между две телекомуникационни групи**

* *5G Standalone (5G SA) връзката между A1 България, част от A1 Telecom Austria Group, и Vodafone Германия проправя пътя към усъвършенствани роуминг услуги за клиентите*
* *Технологичният пробив бе осъществен с помощта на 5G оборудване за опорната мрежа на Ericsson*

A1 Group, Vodafone Group и Ericsson обявиха, че са осъществили първата в света успешна международна 5G Standalone (5G SA) роуминг свързаност между две различни телекомуникационни групи. Връзката между A1 България и Vodafone в Германия цели да повиши бързодействието и надеждността на роуминг услугите, особено за бизнес клиенти, опериращи на няколко пазара.

5G SA използва 5G технологии както в основната, така и в мрежата за радиодостъп, което позволява индустриални приложения, изискващи минимално времезакъснение, и нови услуги като частни мрежови сегменти („network slicing“) за корпоративни и публични организации – с по-висока скорост и сигурност в цялата връзка. Прилагането ѝ в роуминг услугите в бъдеще ще осигури същите предимства и при пътуване, включително в натоварени зони като градски центрове и транспортни хъбове.

Компаниите виждат този тест като важна крачка към предлагането на комерсиален 5G SA роуминг с високо качество на гласовите разговори, видео стрийминг и високоскоростни услуги за данни. Това отваря врати и към нови приложения като специализирани мрежови сегменти за управление на индустриални роботи и автономни превозни средства в заводи и складове, както и свързване на множество AR/VR устройства за събития с голям мащаб – както на местно, така и на международно ниво.

Проектът е резултат от съвместната работа на инженерните екипи на A1 Group, Vodafone и Ericsson. Компаниите безпроблемно осигуриха пренос на данни за абонат на A1 България, който използва роуминг в 5G SA мрежата на Vodafone Германия с обикновено крайно устройство и чрез наличен мрежов софтуер, базиран на последните стандарти на 3GPP. Екипът показа и, че е възможен превъзходен гласов роуминг – функционалност, която се очаква да бъде поддържана от бъдещите смартфони заедно със звук от заобикалящата среда.

**Тодор Ташев, старши директор, „Център за предоставяне на услуги за A1 Group“, А1 България, коментира**: „Първата в света международна 5G SA роуминг връзка между две телекомуникационни групи е ключов технологичен пробив и се гордеем, че го постигнахме в партньорство с Vodafone и Ericsson. A1 инвестира ресурси и експертност, за да предоставя най-доброто изживяване на клиентите си във всички страни от A1 Group, а успешното установяване на тази връзка е важна стъпка към осигуряване на качествена свързаност в движение за гражданите и туристите в Европа. Очакваме с нетърпение да внедрим тази възможност в реална мрежова среда.“

**Алберто Рипепи, главен директор „Мрежи“, Vodafone Group, каза:** „Vodafone Германия беше първият оператор, който стартира комерсиална 5G SA мрежа в Европа. Сега пренасяме тази експертиза извън границите с първата в света демонстрация на 5G SA роуминг. В бъдеще 5G SA роумингът ще подобри клиентското изживяване по време на международни събития, като футболни шампионати, и ще осигури еднакво качествена и бърза връзка във всички складове и фабрики на една компания, независимо в коя страна се намират.“

**Моника Зетсон, ръководител на „Решения за основната мрежа“, Ericsson, добави:** „Към момента има над 60 активни или внедрени 5G SA мрежи по света, като над 40 от тях използват решения на Ericsson за опорна и радио мрежа. С разширяването на 5G SA мрежите, потребителите могат да очакват същото качество и сигурност на услугите, както и у дома – дори когато пътуват. Роумингът в 5G SA е съществена част от бъдещето на телекомуникациите в свят с високи очаквания и с радост ще продължим сътрудничеството си с Vodafone и A1 Group за осъществяването му.“

През 2024 г. A1 България демонстрира първата в Европа безпроблемна 5G роуминг свързаност на границата Кулата–Промахон в рамките на съвместен проект 5G SEAGUL, съфинансиран от ЕС. Инициативата е в партньорство между A1 България, COSMOTE и WINGS Technologies и проправя пътя към развитието на автономен транспорт и логистика.

A1 стартира своята мрежа от пето поколение 5G ULTRA за търговски цели в началото на 2021 г., като в момента мрежата покрива 86% от населението на страната в почти всички населени места с над 3000 жители, основните магистрали и най-големите курорти. Клиентите на A1 се радват на ниска латентност и гигабитови скорости, като най-високият измерен резултат достига 1,96 Gbps.

***А1****, част от A1 Group, е водещ доставчик на дигитални услуги и телекомуникационни решения в България. Компанията предоставя мобилни и фиксирани услуги, високоскоростен интернет, интерактивна, цифрова, сателитна и мобилна телевизия, четири собствени спортни канала с марката MAX Sport, платежни услуги, ICT, cloud и IoT бизнес решения. През 2024 г. A1 България отчита приходи от 820,9 млн. евро, а сравнимата EBITDA e* *340,6 млн. евро.*

***A1 Group*** *е водещ телекомуникационен доставчик в Централна и Източна Европа с 30 млн. клиенти. A1 Group оперира в седем държави: Австрия, България, Беларус, Хърватия, Словения, Северна Македония и Сърбия, а приходите на Групата за 2024 година възлизат на 5,4 милиарда евро.*

*Портфолиото на A1 Group включва гласова телефония, високоскоростен интернет и мултимедийни услуги, както и решения в областта на високите технологии, преноса на данни, онлайн разплащанията и дигиталните бизнес решения. Групата разполага със стабилен акционер в лицето на América Móvil – един от най-големите телекомуникационни доставчици в света.*